Op mod 1500 kvadratmeter skov i Ajstrup ved Hadsund udbrændte lørdag eftermiddag. Ilden er opstået, fordi ukendte gerningsmænd har sat ild til en bil i skoven.

Der måtte otte slukningsbiler til for at få bugt med flammerne i en skov i Ajstrup ved Hadsund i Mariagerfjord Kommune. Meldingen om brand indløb via 112, og det viste sig, at der var tale om brand i en bil, der holdt omkring 500 meter inde i skoven. Branden i bilen er efter al sandsynlighed påsat, ligesom bilen efter al sandsynlighed er stjålet. Sådan lyder meldingen fra indsatsleder Rene Nikolajsen fra Nordjyllands Beredskab. Efter et par timers indsats med brandslukning lykkedes det beredskabet at få bugt med ilden, og tilbage står man med mellem 1000 og 1500 kvadratmeter skov, der er udbrændt. Dertil en udbrændt bil, Toyota Yaris. I nærheden af skoven ligger et sommerhusområde, men der var på intet tidspunkt fare for, at ilden ville brede sig dertil.